《二郎神 清明思旧用《歇浦词》韵》
清代·王策

白杨枝老，暗锁一天愁雾。绝调已销沈，怎把钟期重铸。

胜游空数。也识人间怀旧泪，滴不透、夜台深土。单苦是、山头灰蝶，飞遍我、凝眸处。

听去。饧冷清箫，莺凄远树。渐挨到、黄昏灯乍点，又门掩、棠梨寒雨。

可怜新火新泉换，总催得、少年人暮。看昨日花溪，小冢谁添，藓纹侵路。

作者简介：江苏太仓人，字汉舒。诸生。以词名，尤侗曾邀主其家。有《香雪词钞》。